അഞ്ചുവര്ഷംകൊണ്ട് അഞ്ചുലക്ഷം പേര്ക്ക് വീടെന്നു മന്ത്രി എം.വി. ഗോവിന്ദന് തിരുവനന്തപുരം: അഞ്ചു വര്ഷം കൊണ്ട് ലൈഫ് പാര്പ്പിട പദ്ധതി വഴി സംസ്ഥാനത്ത് അഞ്ചു ലക്ഷം കുടുംബങ്ങള്ക്കു വീട് നല്കുമെന്നു മന്ത്രി എം.വി. ഗോവിന്ദന്. ലൈഫ് പദ്ധതിയില് വീടിനായി 9.4 ലക്ഷം പേരാണ് അപേക്ഷിച്ചിട്ടുള്ളത്. ഗുണഭോക്താക്കളുടെ കരടു പട്ടിക ഡിസംബര് ഒന്നിനു പ്രസിദ്ധീകരിക്കും. കരടു പട്ടികയില് ഉള്പ്പെട്ടിട്ടില്ലാത്തവര്ക്ക് അപ്പീല് നല്കുന്നതിനു ഡിസംബര് 15 വരെ സമയമുണ്ട്. വിവിധ ഭവന നിര്മാണ പദ്ധതികള് സമന്വയിപ്പിച്ച് ലൈഫ് മിഷന് കീഴിലാക്കിയതോടെ സംസ്ഥാനത്ത് ഭവന നിര്മാണ പദ്ധതികള് പൂര്ണമായും നിലച്ചിരിക്കുകയാണെന്ന് ആരോപിച്ചു പ്രതിപക്ഷം നിയമസഭയില് നിന്നു വാക്കൗട്ട് നടത്തി.രണ്ടു തെരഞ്ഞെടുപ്പുകളുമായി ബന്ധപ്പെട്ട പെരുമാറ്റച്ചട്ടത്തില് കുടുങ്ങിയതിനാലാണ് ലൈഫ് പദ്ധതിയിലെ അപേക്ഷകളില് തീര്പ്പാക്കാന് കാലതാമസം വന്നതെന്നു മന്ത്രി ഗോവിന്ദന് പറഞ്ഞു. 43,702 വീടുകള് നിര്മാണ പുരോഗതിയിലാണ്. ഹഡ്കോയില് നിന്ന് 1500 കോടിയുടെ ഭവനനിര്മാണ വായ്പ വൈകാതെ ലഭിക്കുമെന്നും മന്ത്രി അറിയിച്ചു. പി.കെ. കുഞ്ഞാലിക്കുട്ടി, പി.ജെ. ജോസഫ്, അനൂപ് ജേക്കബ്, കെ.കെ. രമ എന്നിവരും വാക്കൗട്ട് പ്രസംഗം നടത്തി. ഉമ്മന് ചാണ്ടിയുടെ കാലത്ത് പൂര്ത്തിയായത് 3,724 വീടെന്ന് മന്ത്രി 4.34 ലക്ഷം വീട് പൂര്ത്തിയാക്കിയെന്നു പ്രതിപക്ഷം തിരുവനന്തപുരം: എല്ഡിഎഫ് സര്ക്കാരിന്റെ ലൈഫ് ഭവന പദ്ധതി സ്തംഭനത്തിലെന്ന് ആരോപിച്ചുള്ള അടിയന്തര പ്രമേയ നോട്ടീസ് ചര്ച്ചയ്ക്കിടയില് ഉമ്മന് ചാണ്ടി സര്ക്കാരിന്റെ കാലത്തു പൂര്ത്തിയാക്കിയ വീടുകളുടെ എണ്ണത്തിന്റെ പേരില് തര്ക്കം. ഉമ്മന് ചാണ്ടി സര്ക്കാരിന്റെ അവസാന കാലത്തു നിയമസഭയില് അന്നത്തെ മുഖ്യമന്ത്രി നല്കിയ കണക്കനുസരിച്ച് 3,724 വീടുകള് മാത്രമാണ് വിവിധ ഭവന പദ്ധതികള് വഴി പൂര്ത്തിയാക്കിയതെന്നു തദ്ദേശ മന്ത്രി എം.വി. ഗോവിന്ദന് ആരോപിച്ചു. മന്ത്രിയുടെ വാദം പ്രതിപക്ഷ ബഹളത്തിനും ഇടയാക്കി. ഈ സമയം സഭയിലുണ്ടായിരുന്ന ഉമ്മന് ചാണ്ടി മിണ്ടിയില്ല. എന്നാല്, മന്ത്രിയുടെ വാദത്തെ ഖണ്ഡിച്ചു പ്രതിപക്ഷ നേതാവ് വി.ഡി. സതീശന് രംഗത്തെത്തി. ഉമ്മന് ചാണ്ടി സര്ക്കാരിന്റെ 2011 മുതല് 2016 വരെ 4.34 ലക്ഷം വീടുകളാണ് നിര്മിച്ചു നല്കിയതെന്നു സതീശന് പറഞ്ഞു. 2017 ല് അന്നത്തെ തദ്ദേശ മന്ത്രി ഡോ. കെ.ടി. ജലീല് നിയമസഭയില് നല്കിയ ചോദ്യോത്തരത്തില് തന്നെ ഇതു വ്യക്തമാക്കുന്നു. 2016 മുതല് 2021 വരെ പിണറായി സര്ക്കാരിന് രണ്ടു ലക്ഷത്തില് താഴെ വീടുകള് മാത്രമാണ് പൂര്ത്തിയാക്കാനായതെന്നു പ്രതിപക്ഷ നേതാവ് വി.ഡി. സതീശന് പറഞ്ഞു.